**Pallas-rakennus** (kaupparekisterissä **Pallas Rakennus Oy**, aiemmin **SSR Group Oy**) alueyhtiöineen on suomalainen asunto- ja toimitilarakentamiseen erikoistunut valtakunnallinen rakennuskonserni, joka perustettiin vuonna 2015. Konsernin pääkonttori sijaitsee Lahdessa. 

Konsernin rakennuskohteita ovat olleet muun muassa Luhdan pääkonttori Lahdessa ja vuoden parhaaksi korjausrakennustyömaaksi valittu Päijät-Hämeen keskussairaalan perusparannus. 

Konsernin juuret juontavat lahtelaiseen rakennusyhtiö Salpausselän Rakentajat Oy:hyn, jonka lahtelainen rakennusinsinööri Mika Wilenius ja maajoukkuetason jääkiekkoilijana tunnettu Erkki Laine ostivat edellisen omistajan perikunnalta vuonna 2004. Laineen kuoltua vuonna 2009 tämän enemmistöosuus myytiin rakennusyhtiö Lujatalolle, mutta osakekanta siirtyi takaisin Wileniukselle vuonna 2013.

SSR Group Oy muutti nimensä **Pallas Rakennus Oy:ksi** kesäkuussa 2018.

Omistus
-------

SSR Groupin pääomistaja oli rakennusinsinööri Mika Wilenius, joka toimi yhtiössä neuvonantajana. SSR Groupin hallitukseen kuuluivat omistajat Jorma Tamminen, Tapani Pöyry ja Kari Kangas sekä talon ulkopuolelta Marko Nokka.

SSR Groupin alueyhtiöt
----------------------

SSR Groupilla on kahdeksan alueellista tytäryhtiötä, jotka toimivat laajasti ympäri Suomea: 

* Salpausselän Rakentajat Oy
* SSR Lappi Oy
* SSR Pohjanmaa Oy
* SSR Länsi-Suomi Oy
* SSR Itä-Suomi Oy
* SSR Uusimaa Oy
* SSR Kaakkois-Suomi Oy
* SSR Infra Oy

SSR Group mediassa
------------------

Syksyllä 2016 Yle uutisoi, että SSR Group on tehnyt yhteistyötä Nova Groupista tunnetun liikemies Arto Merisalon kanssa. Keväällä 2017 SSR Group kertoi tehneensä vuokralaisten hankintaan liittyvää yhteistyötä konsulttiyritys Sadepisaran kanssa, jossa Merisalo on työskennellyt. Yhteistyö konsulttiyrityksen kanssa on päättynyt.

SSR Group nousi 2016 yhdeksi Suomen "superkasvajista" Kauppalehden tutkimuksessa. Kauppalehti listaa vuosittain Suomen "superkasvajat" eli yritykset, jotka ovat 2000-luvun kuluessa kasvaneet pienestä yhtiöstä yli sadan miljoonan euron liikevaihtoon. Vuonna 2016 SSR Group kasvatti liikevaihtoaan 75 miljoonasta eurosta 117 miljoonaan euroon, ja Kauppalehden selvityksessä sen vuotuinen kasvuvauhti oli koko tarkastelujakson aikana keskimäärin 50,3 prosenttia.

SSR Groupin pääomistaja Mika Wilenius hallinnoi lähes puolen miljoonan euron omistuksiaan Seychellien veroparatiisin kautta. Hallintarekisteröinti on lain mukaan mahdollista vain ulkomaalaiselle osakkeenomistajalle tai ulkomaiselle yhtiölle. Yle sai asian selville niin sanotuista Panaman papereista. Wilenius kieltäytyi antamasta Ylelle haastattelua asiasta, ja hänen asiamiehensä Kari Uoti uhkasi oikeustoimilla, jos Yle julkaisisi Wileniuksen nimen. Wilenius oli epäiltynä lahjuksen antamisesta Nuorisosäätiötä koskevassa talousrikostutkinnassa. Elokuussa 2021 Etelä-Suomen Sanomat kertoi Wileniuksen kuolleen.

Salpausselän Rakentajat Oy antoi rahallista tukea kokoomuksen kansanedustaja Kalle Jokisen vaalikampanjaan vuonna 2015, ja pääomistaja Mika Wilenius rahoitti Petteri Orpon puheenjohtajakampanjaa vuonna 2016. Wilenius perusti kokoomuksen kansanedustaja Eero Lehden kanssa Finrie Oy -rakennusyhtiön vuoden 2015 lopussa.

Lähteet
-------

1. ↑
2. ↑
3. ↑
4. ↑  SSR Group Oy on nyt Pallas Rakennus Oy *pallasrakennus.fi*.  28.6.2018. Viitattu 22.2.2020.
5. ↑
6. ↑
7. ↑
8. ↑  Merisalon ja Yli-Saunamäen liikemieskumppani piilotti omistuksiaan veroparatiisiin – paljastui Panaman papereista *yle.fi*. Viitattu 25.8.2016.
9. ↑  Suomen Kuvalehti: Kokoomuksen Kalle Jokinen salasi Nuorisosäätiö-sotkussa ryvettyneen rakennusyhtiön vaalituen vuosien ajan *Maaseudun Tulevaisuus*.  20.2.2020. Viitattu 21.2.2020.
10. ↑  ESS: Entinen SSR Groupin pääomistaja ja lahtelainen yrittäjä Mika Wilenius on kuollut *Etelä-Suomen Sanomat*.  4.8.2021. Viitattu 19.8.2021.
11. ↑  Liski, Jarno: Kokoomuksen kansanedustaja salasi Nuorisosäätiö-sotkussa ryvettyneen rakennusyhtiön vaalituen vuosien ajan *Suomen Kuvalehti*.  19.2.2020. Viitattu 21.2.2020.
12. 1 2  Nova Group -tuomitut Merisalo ja Yli-Saunamäki kasvattavat uutta rakennusalan jättiä – suuria hankkeita ympäri maata *Yle*.  22.7.2016. Viitattu 21.2.2020.
13. ↑  Finrie Oy *Yritystele*. Viitattu 21.2.2020. [vanhentunut linkki]

Aiheesta muualla
----------------

* Yrityksen kotisivu